钦定古今图书集成/明伦汇编/氏族典/第334卷 > 刘季连
## 钦定古今图书集成/明伦汇编/氏族典/第334卷 > 刘季连

按《梁书刘季连传》，“季连，字惠续，彭城人也。父思考，以
宋高祖族弟显于宋世。季连早历清官，齐高帝受禅，
悉诛宋室近属，将及季连等。太宰褚渊素善之，固请
乃免。建元中，为尚书左丞。永明初，出为江夏内史，累
迁广陵太守，入为给事黄门侍郎。建武中，又出为平
西萧遥欣长史。遥欣侮季连，季连憾之，乃密表称遥”
欣有异迹，明帝心德季连，四年，以为辅国将军、益州
刺史。东昏即位，征季连为右卫将军，道断不至。季连
闻京师多故，稍自骄矜，遂严愎酷狠，土人怨望，多叛
乱。高祖以西台将邓元起为益州刺史，元起南郡人。
季连为南郡时，素薄元起，惧祸，遂召佐史矫称齐宣
德皇后令，聚兵反。元起至巴西围之。高祖遣主簿赵
景悦宣诏降季连，季连诣阙谢，数步一稽颡，高祖笑，
赦为庶人。四年，出建阳门，为蜀人蔺道恭所杀。季连
在蜀，杀道恭父，道恭出亡，至是而报复焉。